Diari Oficial de la Generalitat Valenciana


Sumari del DOGV 2392, del 22-11-1994 (1994/833096)

ORDRE de 24 d'octubre de 1994, de la Conselleria d'Agricultura, Pesca i Alimentació, per la qual s'aprova la reglamentació específica de qualitat de la «Carxofa de Benicarló», acollida a la denominació Productes de Qualitat de la Comunitat Valenciana
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/10/24/(2)/dof/vci/html**

### Dades del document

Número de DOGV
:   2392

Data del DOGV
:   22-11-1994

Secció del DOGV
:   DISPOSICIONS GENERALS

Número del document
:   1994/833096


Data del document
:   24-10-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 24 d'octubre de 1994, de la Conselleria d'Agricultura, Pesca i Alimentació, per la qual s'aprova la reglamentació específica de qualitat de la «Carxofa de Benicarló», acollida a la denominació Productes de Qualitat de la Comunitat Valenciana. Mitjançant el Decret 90/1989, de 12 de juny, del Consell de la Generalitat Valenciana, es va crear la denominació Productes de Qualitat de la Comunitat Valenciana per a productes agraris i agroalimentaris produïts en la Comunitat Valenciana.  
Entre els productes de l'àmbit de la Comunitat Valenciana mereixedors d'un reconeixement de la seua qualitat diferenciada es troba la carxofa de Benicarló, que reuneix els elements determinants de la distinció com a Producte de Qualitat de la Comunitat Valenciana per les especials condicions tècniques de producció i per la cura amb què el producte és seleccionat i condicionat fins que arriba al consumidor.  
Els representants dels agricultors, les cooperatives i els comerciants, i també l'Ajuntament de Benicarló, han sol·licitat l'empara de la carxofa de Benicarló sota la denominació autonòmica de qualitat, que per aquelles raons s'estima justificada.  
Per tant, en l'exercici de les facultats que tinc atribuïdes,  
ORDENE:  
Article primer  
S'aprova la reglamentació específica de qualitat de la «Carxofa de Benicarló», que figura en l'annex I, a l'efecte de l'empara d'aquest producte per la denominació Productes de Qualitat de la Comunitat Valenciana, de conformitat amb el Decret 90/1989, de 12 de juny, del Govern Valencià.  
Article segon  
S'aprova el distintiu propi del producte, segons consta en l'annex II.  
Article tercer  
1. Es crea el Consell Rector de la Carxofa de Benicarló-Producte de Qualitat de la Comunitat Valenciana, integrat per deu representants de les persones autoritzades per a la utilització de la denominació i per un vocal tècnic, nomenats tots pel director general de Comercialització, Indústries i Relacions Agràries, qui igualment en designarà el president, a proposta del consell mateix. Aquest càrrec haurà de recaure en algun dels vocals representants dels productors i dels industrials de manipulació i envasament.  
2. Correspon a aquest consell, que aprovarà el seu reglament intern de funcionament, vetlar pel compliment correcte de la reglamentació específica del producte, assessorar la conselleria en l'exercici de les seues funcions en relació amb la reglamentació esmentada, representar els productors autoritzats davant l'òrgan extern de control de la qualitat i les altres funcions que li atribueix la reglamentació específica del producte.  
Article quart  
El control de qualitat el farà la Conselleria d'Agricultura, Pesca i Alimentació, directament o a través de la persona o l'entitat a la qual puga encomanar aquesta comesa, sempre que siga independent del sector productor.  
DISPOSICIó ADDICIONAL  
Les sol·licituds d'utilització de la denominació a què fa referència l'article tercer del Decret 90/1989, del Govern Valencià, es resoldran en el termini de dos mesos. En cas contrari, s'entendran com a denegades.  
DISPOSICIONS FINALS  
Primera  
Es faculta el director general de Comercialització, Indústries i Relacions Agràries perquè dicte les disposicions que calguen per a l'aplicació del que es disposa en aquesta ordre, en particular, per a la regulació del procediment d'elecció dels representants dels productors en el Consell Rector.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 24 d'octubre de 1994  
El conseller d'Agricultura, Pesca i Alimentació,  
JOSÉ MARíA COLL COMIN  
ANNEX I  
Reglamentació específica de qualitat del producte «Carxofa de Benicarló», acollit a la denominació Productes de Qualitat de la Comunitat Valenciana.  
Article primer  
Aquesta reglamentació té per objecte definir la carxofa de Benicarló com a producte emparat per la denominació Productes de Qualitat de la Comunitat Valenciana i determinar la composició i les característiques, la zona de producció, els mètodes de producció i elaboració, i la qualitat del producte.  
Article segon  
1. La zona de producció de la carxofa objecte d'aquesta reglamentació específica de qualitat comprèn els termes municipals de Benicarló, Càlig, PeÑíscola i Vinaròs.  
2. El Consell Rector de la Carxofa de Benicarló-Producte de Qualitat de la Comunitat Valenciana, podrà proposar al conseller d'Agricultura, Pesca i Alimentació l'ampliació d'aquesta zona de producció, adjuntant-hi els estudis i informes pertinents.  
Article tercer  
1. La carxofa protegida es defineix com el capítol de Cynara Scolymus L., que pertany al grup de varietats blanques, tradicionalment conreades en la zona de producció.  
2. El Consell Rector podrà proposar al conseller d'Agricultura, Pesca i Alimentació el conreu de varietats noves de les quals s'haurà comprovat prèviament, en els assajos i les experiències convenients, que produeixen capítols de qualitat.  
Article quart  
1. Les pràctiques de conreu seran les tradicionals de la zona de producció que s'orienten a aconseguir les millors qualitats. La formació, el marc de plantació dels esqueixos i el conreu d'aquests seran els que en cada moment es consideren òptims per a obtenir la millor qualitat.  
2. El Consell Rector podrà autoritzar l'aplicació de noves pràctiques de conreu, tractaments o treball de les quals es comprove que no afecten desfavorablement la qualitat del capítol, a més de constituir un progrés tècnic.  
Article cinquè  
1. S'entendrà per condicionament i envasament les pràctiques de recollida, classificació, selecció i envasament dels capítols, que es realitzaran en la zona de producció definida en l'article segon.  
2. Les tècniques emprades en el condicionament i envasament de carxofes protegides seran les adequades per a obtenir productes de la màxima qualitat i mantenir alhora les característiques tradicionals de la carxofa de la zona de producció.  
3. La carxofa s'haurà de condicionar, envasar i disposar per a la comercialització dins el període de temps que puga fixar el Consell Rector.  
Article sisè  
En el moment de l'expedició, després de l'envasament, els capítols hauran de tenir les característiques mínimes següents:  
- Aspecte fresc, sense presentar cap signe de pansiment.  
- Sencers.  
- Sans, exempts d'alteracions que puguen perjudicar-ne el consum i la conservació.  
- Nets, en particular, exempts de matèries estranyes visibles.  
- Desproveïts d'olor o sabor estranys.  
Article setè  
1. Només els capítols de les categories Extra i Primera podran ser emparats per la denominació, segons es defineixen en les ordres ministerials de 20 d'abril de 1981, sobre normes de qualitat per al comerç exterior, i de 13 de setembre de 1983, sobre normes de qualitat per a carxofes destinades al mercat interior.  
2. El calibre es determinarà segons el diàmetre màxim de la secció equatorial del capítol i quedarà determinat per:  
- Diàmetre de 13 centímetres o superior.  
- Diàmetre d'11 centímetres, inclusivament, a 13 centímetres, exclusivament.  
- Diàmetre de 9 centímetres, inclusivament, a 11 centímetres, exclusivament.  
- Diàmetre de 7,5 centímetres, inclusivament, a 9 centímetres, exclusivament.  
- Diàmetre de 6 centímetres, inclusivament, a 7,5 centímetres, exclusivament.  
Els de diàmetre inferior a 6 centímetres quedaran exclosos.  
3. Els capítols hauran de ser de qualitat superior per a la categoria Extra i bona per a la categoria I. Presentaran ben desenvolupades les bràctees centrals, compactes i ben formades. Solament s'admetran alteracions lleugeres d'aquestes degudes a les gelades en la categoria I, i senyals lleugers deguts a la manipulació i l'envasament. Presentaran la coloració típica de la varietat. Els capítols de categoria Extra estaran exempts de qualsevol defecte, tret d'alteracions lleugeres en la categoria I, sempre que no perjudiquen la qualitat, l'aspecte del producte ni la presentació en l'envàs, que haurà de ser homogeni, amb capítols d'una sola varietat i grandària sensiblement igual.  
Article vuitè  
Les toleràncies de qualitat de la carxofa protegida seran:  
a) Categoria Extra: un 5 per cent en nombre de capítols que no corresponguen a les característiques d'aquesta categoria, però que s'ajusten a la categoria I.  
b) Categoria I: un 10 per cent de capítols que no corresponguen a les característiques d'aquesta categoria, però que s'ajusten a les de la categoria II.  
Article novè  
1. Els capítols s'hauran de recol·lectar amb molta cura. Els peduncles no tindran una llargària de més de 10 centímetres i presentaran un tall net, exempt de lignificació i sensiblement perpendicular a l'eix. En el transport, la càrrega i la descàrrega es posaran els mitjans més adequats per evitar senyals i danys que afecten posteriorment la qualitat del producte.  
2. Acabat el procés de manipulació i envasament, cada envàs contindrà capítols de la mateixa varietat, categoria de qualitat i calibre. La presentació haurà de ser normal, de manera que no hi haja buits grans entre els capítols, ni hi haja entre ells una pressió excessiva.  
3. En els envasos figurarà de manera destacada el distintiu propi del producte emparat per la denominació.  
ANNEX II  
Distintiu del producte Carxofa de Benicarló emparat per la denominació Productes de Qualitat de la Comunitat Valenciana.


Còpia Permalink ELI